RESOLUCIÓN do 14 de maio de 2020 pola que se modifica a Resolución do 13 de abril de 2020, pola que se publica o Acordo do Consello de Dirección que aproba as bases reguladoras das axudas aos proxectos de reorganización produtiva das empresas galegas para a fabricación de equipamento sanitario, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva (código de procedemento IG415A).
Instituto Galego de Promoción Económica — III. Outras disposicións — 19/05/2020

Mediante a Resolución do 13 de abril de 2020 publicouse o acordo do Consello de Dirección do Igape que aproba as bases reguladoras das axudas aos proxectos de reorganización produtiva das empresas galegas para a fabricación de equipamento sanitario, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva (DOG núm. 72, do 15 de abril).
No artigo 6 das bases reguladoras establécense as condicións dos proxectos subvencionables, nomeadamente, no número 2:
«2. Os proxectos terán que propor a obtención rápida dunha primeira remesa de produtos cuantificable, en todo caso, antes do 10 de xullo de 2020».
E no número 3:
«3. Ao remate do prazo de execución, os produtos deberán estar certificados ou, cando menos, xustificar a presentación da solicitude de certificación oficial».
Considérase que a data do 10 de xullo deixa un prazo demasiado curto, tendo en conta o tempo que pode levar reorganizar as liñas de produción, aprovisionarse de materiais e dispor dos produtos listos para o mercado, e que os equipamentos sanitarios van seguir sendo necesarios cando remate o estado de alarma.
Considérase tamén que algúns dos produtos dos que se pretende favorecer a produción con estas axudas non están suxeitos á certificación previa á súa utilización.
Por outra banda, o termo homologación non é aplicable ao ámbito de fabricación de equipamento sanitario, polo que procede a súa eliminación na redacción do texto.
Asemade, o pasado 24 de abril entrou en vigor o Regulamento (UE) 2020/558, que modifica os regulamentos (UE) 1301/2013 e 1303/2013 no que respecta a medidas específicas para ofrecer unha flexibilidade excepcional no uso dos fondos estruturais e de investimento europeos en resposta ao abrocho de COVID-19.
A dita modificación afecta estas bases reguladoras en canto a eliminar o requisito de non ser empresas en crise para poderen ser beneficiarias das axudas e a que se poden considerar subvencionables proxectos que xa estean finalizados no momento da solicitude da axuda.
O Consello de Dirección do Igape, na súa xuntanza do 30 de abril de 2020, acordou a modificación das bases reguladoras das axudas aos proxectos de reorganización produtiva das empresas galegas para a fabricación de equipamento sanitario, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020.
Por todo o anterior, de conformidade coas facultades que teño conferidas,
Artigo único. Modificación da Resolución do 13 de abril de 2020 pola que se publica o acordo do Consello de Dirección do Igape que aproba as bases reguladoras das axudas aos proxectos de reorganización produtiva das empresas galegas para a fabricación de equipamento sanitario, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva
Os artigos 4.4, 5.1, 6.2, 6.3 e 6.4, 7, 11.3, 16.5.e) e 18.4 da Resolución do 13 de abril de 2020 pola que se publica o acordo do Consello de Dirección do Igape que aproba as bases reguladoras das axudas aos proxectos de reorganización produtiva das empresas galegas para a fabricación de equipamento sanitario, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e se procede á súa convocatoria en réxime de concorrencia non competitiva, quedan redactados do seguinte xeito:
«Artigo 4:
4. Non poderán ter a condición de beneficiarias as empresas en que concorra algunha das circunstancias previstas no artigo 10.2 e 3 da Lei 9/2007 ou que incumpran as obrigas do artigo 11 da citada lei e as empresas que estean suxeitas a unha orde de recuperación de axudas consecuencia dunha decisión da Comisión Europea».
«Artigo 5.1:
– Asistencias técnicas para a identificación e control das especificacións técnicas e/ou certificación de produto necesarias para que o anterior equipamento sanitario poida ser utilizado inmediatamente despois da súa produción».
«Artigo 6:
2. Os proxectos terán que propor unha obtención cuantificada dos equipamentos sanitarios para producir antes do remate do prazo de execución o 30 de outubro de 2020.
3. Os produtos que estean suxeitos á certificación previa á súa utilización deberán obtela ou, cando menos, xustificar a presentación da solicitude de certificación antes do remate do prazo de execución o 30 de outubro de 2020.
4. O período de execución dos investimentos subvencionables denomínase prazo de execución do proxecto e abranguerá desde a entrada en vigor do Real decreto 463/2020 polo que se declara o estado de alarma (14 de marzo de 2020) ata o 30 de outubro de 2020. Calquera gasto realizado fóra deste período non será subvencionable».
«Artigo 7:
No caso de que o produto non obteña a certificación téndoa solicitado, aplicarase o disposto no artigo 18.4 e considerarase un incumprimento parcial, reducindo a subvención ao 40 % do importe subvencionable».
«Artigo 11:
3. O Igape realizará as comprobacións documentais necesarias para garantir que as empresas beneficiarias teñen a condición de peme, segundo a definición establecida pola Comisión Europea no anexo I do referido Regulamento (UE) nº 651/2014».
«Artigo 16.5:
e) Documentación xustificativa do proceso de certificación do produto que se vai fabricar ou acreditación do inicio do proceso (no caso de produtos non certificables, composición do produto)».
«Artigo 18.4:
Así mesmo, se o produto obtido pola empresa solicitante non acada finalmente a certificación das autoridades nacionais téndoa solicitado, e á beneficiaria lle correspondese só a intensidade de axuda indicada no artigo 7 para este suposto, procederá o reintegro do exceso percibido sen xuros de demora».
Disposición derradeira única. Entrada en vigor
Esta modificación entrará en vigor o mesmo día da súa publicación no Diario Oficial de Galicia e será aplicable ás solicitudes que xa se tivesen presentado no momento da súa entrada en vigor.
Santiago de Compostela, 14 de maio de 2020